Les tecnologies de la informació i la comunicació són presents a tots els centres educatius de Catalunya.
L' Estadística sobre ús i equipament TIC als centres educatius no universitaris s'elabora anualment a Catalunya en coordinació amb totes les comunitats autònomes de l'estat espanyol i inclou tots els centres que imparteixen com a mínim un dels ensenyaments següents:
Durant el curs 2018-2019, hi va haver 3,4 alumnes per ordinador, dues dècimes menys que al curs anterior.
Als centres públics aquesta ràtio var ser de 3,3 i als privats de 3,7.
Si es posa el focus en els ordinadors destinats a tasques de docència directa o per a l'ús dels alumnes, el resultat per al total de centres és de 4,5 alumnes per ordinador.
Quant als dispositius mòbils (portàtils, tauletes i Chromebooks), van representar gairebé la meitat dels ordinadors disponibles als centres (48,4%).
Aquest augment respecte als cursos anteriors es va fer palès sobretot en l'ús de tauletes, cosa que va fer que el seu nombre passés del 2,8% del total dels ordinadors durant el curs 2014-2015 al 10,9% durant el curs 2018-2019.
Als centres públics, el 43,7% dels ordinadors emprats van ser dispositiu mòbils, mentre que aquesta xifra puja fins al 58,5% en el cas dels centres privats, que en van fer, doncs, un ús més intensiu.
Distibució percentual tipus d'ordinador.
A banda dels ordinadors, els centres educatius disposen de sistemes digitals interactius (SDI) com, per exemple, pissarres digitals, projectors, taules tàctils, panells o televisors.
El 52,5% del total d'aules dels centres educatius disposaven de SDI: en el cas dels centres públics de primària, aquest percentatge va arribar al 59,1%, mentre que als públics de secundària es va situar en el 42,3%.
En relació a la connexió a Internet, el 98,3% dels centres educatius disposava de pàgina web publicada a Internet, dels quals la majoria van fer-ne el desenvolupament des del centre (77,8%).
El 98,6% tenien WIFI amb accés a Internet i la pràctica totalitat d'aquests darrers (98,0%) en disposava a les aules.
Pel que fa al tipus de connexió, durant el curs 2016-2017 el 87,6% dels centres educatius de Catalunya tenien fibra òptica, el percentatge més elevat en el conjunt de les comunitats autònomes.
Cal dir que aquesta xifra es va incrementar fins al 89,4% al curs 2018-2019.
* Les últimes dades disponibles a nivell estatal són del curs 2016-2017.
Pel que fa als serveis al núvol, que permeten l'emmagatzemament de dades o informació accessible des de qualsevol lloc amb connexió a Internet, estaven disponibles per als docents en el 75,3% dels centres educatius, mentre que els alumnes se'n beneficiaven en el 73,8% d'aquests centres.
Així mateix, el 44,6% dels centres disposava d' entorn virtual d'aprenentatge (EVA), com a espai d'interacció didàctica i de treball en equip.
En el 94,2% d'aquests centres els alumnes tenien accés al servei des de fora del centre.
En relació a l'ús del telèfon mòbil, el 48,3% dels centres el tenien previst a les Normes d'Organització i Funcionament del Centre (el 62,5% dels privats i el 43,2% dels públics).
D'aquests, el 36,6% van fer un ús educatiu del mòbil a l'aula.
Als centres públics de secundària aquest ús es va elevar al 54,1%.
Aquestes dades s'han obtingut en una operació estadística censal, és a dir, demanant-les a tots els centres educatius; tanmateix, la taxa de resposta va ser del 86%.
Per a l'edició del curs 2019-2020 es treballarà amb l'objectiu d'assolir un nivell de resposta més proper al 100% i així disposar d'uns resultats estadístics més precisos encara.